tartuNLP/wikipedia-smugri-20251201 huggingface dataset:
Cool Runnings (lehti)

Cool Runnings oli reggae-vaikuttaja Tero ”Daddy T-Roy” Kasken vuonna 1980 perustama suomalainen reggaelehti. "Cool Runnings" oli mottonsa mukaan "jamaikalaismusiikin äänenkannattaja Suomessa". Lehteä toimittivat alan suomalaiset asiantuntijat. Osa lehden vakikirjoittajista perusti 1990-luvun lopulla "Cool Runnings" -nimisen soundsysteemin, joka on edelleen toiminnassa.
Kaski oli "Cool Runningsin" päätoimittaja aina kuolemaansa saakka. Kasken kuoleman jälkeen lehdestä ilmestyi vuosina 2002–2003 vielä kaksi numeroa, jotka päätoimitti Petteri Paksuniemi.
Aleksandr Hilferding

Aleksandr Fjodorovitš Hilferding (1831 Varsova, Puola – 1872) oli venäläinen slavofiilinen kirjailija. Hilferdingin syntyessä hänen isänsä oli käskynhaltijan kanslian päällikkö Varsovassa. Opiskellessaan Moskovassa Hilferding joutui slavofiilien vaikutuksen alaiseksi.
Hilferding määrättiin 1856 Venäjän konsuliksi Bosniaan, jossa hän tutki slaavilaisten entisiä ja nykyisiä oloja ja teki laajoja matkoja. Vuonna 1861 hänet siirrettiin virkamieheksi valtakunnanneuvoston kansliaan. Vuoden 1863 kapinan jälkeen hänestä tuli Nikolai Miljutinin apulainen, ja hän toimi voimakkaasti Puolan venäläistyttämisessä. Sitä edistääkseen hän julkaisi anonyymisti englanninkielisen lentokirjasen "The Polish question". Kun Pietarissa 1867 perustettiin Slaavilainen hyväntekeväisyyskomitea, josta pian tuli suurvenäläis-panslavististen toiminnan keskus, Hilferding valittiin sen johtoon. Hänen toimintansa Venäjän maantieteellisen seuran kansatieteellisen osaston esimiehenä oli merkittävää. Vuonna 1871 hän lähti Aunukseen kokoamaan venäläistä kansanrunoutta ja varsinkin siihen asti vähän tunnettuja eeppisiä runoja bylinoja ja sai niitä talteen runsaasti. Seuraavalla matkallaan Aunukseen hän kuoli Kargopolissa.
Hilferdingin kokoama ’Aunuksen bylinat’ julkaistiin 1873. Hilferdingin muista teoksista esimerkkejä ovat ’Serbialaisten ja bulgarialaisten historia’, ’Itämeren slaavilaisten historia’, ’Bosnia, Hertsegovina ja Vanha Serbia’ ja ’Slaavilaisten jäänteet Itämeren etelärannikolla’. Hänen kootut teoksensa ilmestyivät 1868–1874. Hilferding oli ehkä lahjakkain tieteellinen kirjailija slavofiilien joukossa.
Kani (Gifu)

Kani () on Japanin kaupunki Honshūn saarella Chūbun tai Tōkain alueella Gifun prefektuurissa. Se sijaitsee sisämaassa prefektuurin eteläosassa Kisojoen varrella. Kaniin vuonna 2005 liitetty Kaneyaman maaseutukaupunki muodostaa eksklaavin kaupungin pohjoispuolelle. Lännessä kaupunki rajautuu Aichin prefektuuriin. Kanissa on 102 036 asukasta (toukokuussa 2020) ja sen pinta-ala on 87,57 neliökilometriä.
Nykyisen Kanin kaupungin alue kehittyi Edo-kaudella tärkeän Nakasendō-tiereitin varrella. Sen itäosat tunnettiin Mino-keramiikan valmistusalueena. Siellä tuotettiin myös ruskohiiltä. Kanin maaseutukaupunki perustettiin vuonna 1955 liittämällä yhteen Hiromin ja Imawatarin maaseutukaupungit sekä viisi kyläkuntaa. Kaupunkioikeudet Kanille myönnettiin vuonna 1982. Kaupungin keskusta sijaitsee Hiromissa. Sittemmin Kani on kasvanut nopeasti Nagoyan esikaupunkina ja yhtenä Gifun prefektuurin merkittävimmistä teollisuuskeskuksista, jossa toimii esimerkiksi kone-, metalli- ja paperiteollisuutta. Maaseutualueilla viljellään riisiä ja puuntaimia.
Kanin nähtävyyksiin kuuluu muun muassa kaupungissa järjestetyn Hana-festa-kukkafestivaalin puisto. Festivaali on pidetty kaupungissa vuosina 1995, 2005 ja 2015. Kaupungissa toimii myös keraamikko Toyozō Arakawan töitä esittelevä museo. Osa kaupungin alueesta kuuluu Hida-Kisogawan puolikansallispuistoon. Kania palvelevat JR Tōkain Taita-linja ja Nagoya-rautateiden Hiromi-linja.
Dolgoje (järvi Prigorodin pitäjässä Opotškan piirissä)

Dolgoje () on järvi Luoteis-Venäjällä Pihkovan alueen Opotškan piirissä. Se sijaitsee Opotškasta neljä kilometriä lounaaseen. Järven nimi tarkoittaa "pitkää", joten sen nimi voidaan suomentaa "Pitkäjärvi".
Maantietoa.
Järvi on 1,6 kilometriä pitkä, 0,86 kilometriä leveä ja sen pinta-ala on 98 hehtaaria. Se on ilmakuvien perusteella muodostunut harjujakson itäpuolelle ja Velikajan länsipuolelle yhdessä laajan suoalueen kanssa. Järven itärannat ovat suota ja länsirannat osin harjun reunaa. Sen keskisuvyys on 3 metriä ja syvänteessä on 5 metriä syvää. Sen eteläpuolella sijaitsevat Froninon () ja Matjušin () asuinalueet ja itäpuolella suon takana Isakin () entinen kylä. Kylien kautta kulkee maantie 58K-284, joka vie Opotškaan. Maantieltä haarautuu pikkutiet, jotka kiertävät järveä sen länsirantaa seuraten.
Luontoarvoja.
Järvessä elää ainakin hauki, särki, ahven, kiiski, sorva, ruutana, suutari ja mutakala, sekä jokirapua, jota tavataan niukasti. Järven pohja on siltinsekaista hiekkaa ja rannat ovat metsämaata tai turvetta kasvavaa suota hetteikköineen.
Vesistösuhteita.
Dolgoje sijaitsee Velikajan valuma-alueella sen pääuoman varrella ja se kuuluu siten Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen.
Dolgojen lounaispuolella sijaitsee pieni lampi Pererosloje (), joka laskee todennäköisesti Dolgojeen, ja tämän takana on vielä Sotno (), jolla on oma laskuoja Velikajaan. Dolgojen valuma-alueen koko on 2,6 neliökilometriä ja sen laskuoja alkaa järven kaakkoisrannasta ja yhtyy Velikajaan kylien kohdalla. Velikaja on tällä kohtaa tavallista leveämpi, sillä alempana sijaitsee Šilskajan vesivoimalaitos (). Joki on siksi vesivoimalaitoksen tekojärvenä.
Alos (Ariège)

Alos on Ranskan kunta. Sen väkiluku oli 117 vuonna 2017. Se sijaitsee Etelä-Ranskassa Ariègen departementissa. Kunnan pormestari on Alain Tortet.
Koronaviruspandemia Virossa

Koronaviruspandemia Virossa oli osa SARS-CoV-2 -viruksen aiheuttamaa maailmanlaajuista vuosien 2019–2022 koronaviruspandemiaa. 
Tapahtumahistoria.
Kevään 2020 aalto.
Ensimmäinen tartunta todettiin Virossa kuukautta myöhemmin kuin Suomessa, ja tartuntoja on maassa määrällisesti vähemmän. Sen sijaan väkilukuun suhteutettuna tilanne on Virossa hieman pahempi: kun Suomessa oli 21. toukokuuta 1 172 tartuntaa miljoonaa asukasta kohti, niin Virossa niitä oli 1 357. Viron tautikeskittymä on Saarenmaa, jossa on tapahtunut suurin osa maan koronakuolemista. Saarenmaalle virus levisi ilmeisesti italialaisen jalkapallojoukkueen mukana, ja kun tartuntojen määrä lähti nousuun, Viron hallitus päätti eristää Saarenmaan ja Hiidenmaan maakunnat muusta Virosta.
Ensimmäiset paikalliset tartunnat todettiin 12. maaliskuuta, ja maan hallitus julisti seuraavana päivänä poikkeustilan 1. toukokuuta 2020 asti. Tällöin suljettiin kaikki koulut ja yliopistot ja kiellettiin kaikki julkiset kokoontumiset, mukaan lukien urheilu- ja kulttuuritapahtumat. Toukokuussa 2020 Viro ryhtyi muiden maiden tavoin purkamaan rajoituksia, ja koulut avattiin osittain. Uuden ohjeistuksen mukaan lähiopetuksessa saa olla korkeintaan kymmenen oppilasta kerrallaan, ja suurin osa Viron koululaisista pysyykin edelleen kotona. Kunnat ja oppilaitokset saavat itse päättää, järjestävätkö ne tänä keväänä pienryhmäopetusta lainkaan vai pysyvätkö pelkässä etäopetuksessa. Myös ryhmäkoon kunnat saavat määrittää itse, kunhan se ei ylitä hallituksen ohjeistusta; niinpä esimerkiksi Tallinnan kaupungin omistamissa kouluissa lähiopetukseen pääsee vain viisi oppilasta kerrallaan.
Syksyn 2020 aalto.
Syksyllä ja alkutalvesta nousi toinen koronavirusaalto. 19. marraskuuta todettiin 414 tapausta, mikä oli tuolloin ennätys. Kaksi kuoli tuona päivänä koronavirukseen. Ilmaantuvuus 100 000 asukasta ja 14 vuorokautta kohden oli 244,4. Sairaalassa oli 112, joista 7 hengityskoneessa. Tuohon päivään mennessä koronavirukseen oli kuollut 86, ja siitä parantunut 5 264.
9. joulukuuta Viro päätti sulkea kaikki koulut ja muut oppilaitokset 14. joulukuuta alkaen. Tuona päivänä Virossa oli todettu 547 uutta koronavirustartuntaa. Pahin tilanne on Itä-Virumaalla eli Narvassa ja sen ympäristössä, jossa ilmaantuvuusluku eli tartuntojen määrä kahdessa viikossa sataatuhatta asukasta kohti on yli tuhat. Toiseksi pahin tilanne on Tallinnassa. Rajoitukset ovat kovempia pääasiassa venäjänkielisellä Itä-Virumaalla kuin muualla maassa: kaikki julkiset rakennukset kirkkoja lukuun ottamatta suljettiin 12. joulukuuta alkaen.
Adolf van Bourgondië

Adolf van Bourgondië (1489 – Beveren, Espanjan Alankomaat 1540) oli alankomaalainen amiraali ja Veeren herra. Hän oli Burgundin kuninkaan Filip III Hyvän pojanpojanpoika.
Adolf kuului Kultaisen taljan ritarikuntaan vuodesta 1517. Hänestä tuli Alankomaiden amiraali isänsä Filips van Bourgondië-Beverenin seuraajksi, kun isä siirtyi Utrechtin piispaksi.
Chlamydiae

Chlamydiae on bakteeripääjakso ja -luokka, jonka jäsenet ovat pakollisia solunsisäisiä bakteereja. Ne ovat huomattavan monimuotoisia ihmisten ja eläinten patogeeneistä aina kaikkialla esiintyvien alkueläinten symbiootteihin.
Eulipotyphla

Eulipotyphla on nisäkkäiden lahko. Siihen kuuluvat almikit, kontiaiset, päästäiset ja siilit sekä sukupuuttoon kuolleet jättiläispäästäiset. Lahkossa on yli 500 lajia, ja se on lajimäärältään jyrsijöiden ja lepakoiden jälkeen kolmanneksi suurin nisäkäslahko. Eulipotyphla-heimosta suurin on päästäiset, johon kuuluu noin 85 prosenttia lahkon lajeista.
Suurin osa Eulipotyphla-lahkon lajeista on pieniä hyönteissyöjiä, mutta monet lajeista syövät myös matoja, äyriäisiä ja pieniä selkärankaisia. Monilla lajeilla on pitkä teräväkärkinen kuono, pienet korvat ja pienet silmät. Siilit ovat piikikkäitä, ja esimerkiksi kontiaiset elävät maanalla. Lahkoon kuuluu myös pienin tunnettu nisäkäslaji, etruskipäästäinen.
Eulipotyphla on laurasiatherian vanhin lahko. Sen sisarlahkot kladissa ovat lepakot, muurahaiskävyt, petoeläimet, kavioeläimet ja sorkkaeläimet. Molekyylikelloihin perustuvan ajoituksen perusteella Eulipotyphla erosi muista laurasiatheraia-kladin eläimistä myöhäisliitukaudella 94–76 miljoonaa vuotta sitten, mutta fenotyyppitutkimuksen perusteella ero olisi tapahtunut vasta varhaispaleoseenikaudella noin 58 miljoonaa vuotta sitten. Vuonna 2018 tehtyjen mallinnusten perusteella Eulipotyphla-lahkon varhaisimmat edustajat erosivat todennäköisimmin 86–66 miljoonaa vuotta sitten.
Eulipotyphla-lahkon heimot kuuluivat pitkään hyönteissyöjien lahkoon, johon oli sijoitettu monia varhaisia hyönteisiä syöviä eläimiä. Eulipotyphla-heimojen lisäksi siihen kuuluivat tupaijat, kaguaanit, kultakontiaiset, tanrekit ja hyppypäästäiset. Eulipotyphla-nimi tunnettiin jo vuonna 1866, kun Ernst Haeckel erotti sen hyönteissyöjien alaheimoksi. Vuonna 1999 siitä tehtiin oma lahkonsa.
Ugandan kirkko

Ugandan kirkko () on anglikaaninen kirkko Ugandassa. Siihen kuuluu noin 8,1 miljoonaa jäsentä. Kirkon perustivat englantilaiset lähetystyöntekijät vuonna 1887. Vuonna 1961 siitä tuli anglikaanisen kirkon autonominen provinssi Ugandan, Ruandan ja Burundin kirkkona. Vuonna 1980 Ugandasta tuli oma provinssinsa.
Nick Cordero

Nick Cordero (17. syyskuuta 1978 Hamilton – 5. heinäkuuta 2020 Los Angeles) oli kanadalainen näyttelijä.
Cordero näytteli etenkin Broadwaylla ja Off-Broadwaylla. Hänen merkittäviä roolejaan olivat Cheech ("Bullets Over Broadway") ja Toxic Avenger ("The Toxic Avenger"). Cordero voitti Theatre World Award -palkinnon merkittävästä ensisuorituksesta ja oli Tony-ehdokkaana roolistaan musikaalissa "Bullets Over Broadway" (2014).
Corderon puoliso oli Amanda Kloots Cordero sairastui koronavirustautiin maaliskuussa ja kuoli heinäkuussa 2020.
Prasar Bharati

Prasar Bharati (hindi प्रसार भारती) on Intian yleisradioyhtiö, jonka omistaa kokonaan Intian valtio. Laki yhtiön perustamisesta annettiin vuonna 1990, mutta se perustettiin vasta vuonna 1997. Yhtiön lakisääteisiin tehtäviin kuuluvat muun muassa: 
Prasar Bharatin kaksi tytäryhtiötä ovat Doordarshan, jonka vastuulla on televisio, ja All India Radio, jonka vastuulla on radio. 
Yhtiön toimitusjohtaja on Shashi S. Vempati. 
Televisio- ja radiotoiminnan lisäksi Prasar Bharatilla on mobiilisovellus ("NewsOnAIR") Applen ja Androidin laitteille.
Bengt Stenwall

Bengt Gustav Edvard Stenwall (1. heinäkuuta 1929 Närpiö – 17. heinäkuuta 1993 Närpiö) oli suomalainen kunnanjohtaja, joka toimi Närpiön ensimmäisenä kunnanjohtajana vuosina 1957–1980.
Stenwallin isä oli Närpiön kirkkoherra ja kansanedustaja Edvin Stenwall (1899–1976). Stenwallin lapsenlapsi on Elizabeth Stenwall. Hän kirjoitti ylioppilaaksi vuonna 1949 ja valmistui filosofian kandidaatiksi 1955. Ennen kunnanjohtajaksi valintaansa Stenwall työskenteli Porissa ilmestyneen "Björneborgs Tidningin" päätoimittajana 1955–1957.
Enok Erhard Majanpää

Enok Erhard Majanpää, vuoteen 1926 Majorin (1. tammikuuta 1875 Helsinki – 22. huhtikuuta 1945 Helsinki) oli suomalainen virkamies, joka toimi Suomen lennätinlaitoksen pääjohtajana. 
Majanpään vanhemmat olivat räätäli Johan Majorin ja Johanna Ruokonen ja puoliso vuodesta 1902 Johanna Olivia Boman (k. 1940). Majanpää tuli ylioppilaaksi Suomalaisesta normaalilyseosta 1893 ja suoritti ylemmän hallintotutkinnon 1906. Hän toimi Valtionrautateiden sähköttäjänä vuodesta 1898, 2. kirjaajana vuodesta 1900 ja kirjaajana vuodesta 1905. Rautatiehallituksen kirjaaja hän oli 1907–1918 ja sitten väliaikainen lennätinhallituksen sihteeri 1918–1920. Kulkulaitosten ja yleisten töiden ministeriön apulaisesittelijänä Majanpää toimi 1920–1923 ja esittelijäneuvoksena 1923–1945. Suomen Lennätinlaitoksen pääjohtajana Majanpää toimi 1926–1927.
Ludvig Fredrik Heimbürger

Ludvig Fredrik Heimbürger (17. kesäkuuta 1822 Pietari – 28. tammikuuta 1902 Helsinki) oli suomalainen virkamies, joka toimi Painoasiain ylihallituksen yliasiamiehenä ja puheenjohtajana. 
Heimbürgerin vanhemmat olivat kauppias, Lepaan kartanon omistaja Philipp Peter Heimbürger ja Kristina Sofia Sommer ja puoliso vuodesta 1850 Rosalia Margareta Vilhelmina Fredrika Geitel (k. 1888). Oikeusneuvosmies, kansanedustaja Walter Heimbürger oli heidän poikansa. Ludvig Fredrik Heimbürger opiskeli Helsingin yksityislyseossa ja tuli ylioppilaaksi 1840. Hän opiskeli Tartossa 1843–1845, mutta suoritti 1849 Suomessa kameraalitutkinnon. Heimbürger tuli Suomen kenraalikuvernöörin kanslian palvelukseen 1850 ja senaatin ylimääräiseksi kopistiksi samana vuonna, yleisen kanslian venäjänkielinen kopisti hänestä tuli 1852. Hän oli kenraalikuvernöörin kanslian lehtitoimituksen kirjanpitäjä vuodesta 1855, toimituspäällikön apulainen vuodesta 1858 ja painotarkastuskomitean jäsen vuodesta 1859. Painoasiainylihallituksen yliasiamies Heimbürger oli vuodesta 1865, puheenjohtaja 1878 ja uudestaan yliasiamies vuodesta 1888 vuoteen 1900, jolloin hän sai eron tehtävästään.
Heimburgerille myönnettiin arvonimet hovineuvos vuonna 1865, kanslianeuvos vuonna 1870, valtioneuvos vuonna 1881 ja todellinen valtioneuvos vuonna 1894.
DubVision

DubVision on alankomaalainen DJ-tuottajaduo, joka koostuu veljeksistä nimeltään Victor Leicher (s. 1989) ja Stephan Leicher (s. 1981). Duo aloitti toimintansa vuonna 2005 ja heillä on levytyssopimus Spinnin’ Recordsin, Armada Musicin, Axtonen sekä muutaman muun levy-yhtiön kanssa. He ovat saaneet suurta mediahuomiota muun muassa vuonna 2012 julkaisemallaan kappaleella "All By Myself" joka pääsi lukuisille radiokanaville sekä Beatportin Progressive House-listan sijalle 8. Lisäksi se sai kannanottoja muun muassa Afrojackiltä, David Guettalta ja Swedish House Mafialta. Tammikuussa 2020 DubVisionin tuotantoa oli striimattu Spotifyssa 57 miljoonaa kertaa 79 eri valtiossa.
Sekä Stephan että Victor ovat harjoitelleet ensimmäisen kerran musiikintekoa jo varhaislapsuudessa kun he alkoivat harjoittelemaan pianonsoittoa. Veljesten vartuttua lukuisissa eri valtioissa he oppivat arvostamaan musikaalisia vaikuttajia eri kulttuureista. Myöhemmällä iällä Victor alkoi opettelemaan elektronisen musiikin tekoa erilaisilla tietokoneohjelmilla. Stephenin havaittua tämän myös hän innostui opettelemaan sen tekemistä ja he päättivät lyöttäytyä yhteen tiiminä.
Suuri spiraali

Suuri spiraali on Risto Junnilaisen liikenneympyrään vuonna 2007 tekemä suuri teräksinen taideteos Mikkelissä. Se sijaitsee Pursialan-, Laituri- ja Vilhonkadun risteyksessä Kenkäveronniemessä.
Kivenhakkaaja Valperin painajaiset

Kivenhakkaaja Valperin painajaiset on suomalainen television viihdeohjelma. tuotti sen vapuksi 1967. Musiikin varassa etenevä juonellinen ohjelma kertoo kuvitteellisen tarinan vapun synnystä ja vapunviettoon tiiviisti liittyvän Havis Amandan luomistuskista. Ohjelmassa patsasta luo kuvanveistäjä Wilhelm Valperi.
Ohjelman alkuperäisidea on Erkki Pohjanheimon ja Pertti Reposen, jotka myös toimittivat ja ohjasivat tuon vappushown. Käsikirjoituksesta vastasi Jouni Lompolo ja musiikista Jaakko Salo. Hän käytti vanhoja tuttuja sävelmiä, joihin kaikkiin Saukki teki uudet ohjelman juonta kuljettavat tekstit. Ohjelman tanssit ovat Hannele Keinäsen.
Ohjelma tallennettiin Yle TV1:n studio 2:ssa, Pasilassa. Sen kesto on 42'09".
Kivenhakkaaja Valperin painajaisten tarina on täysin fiktiivinen; se ei mitenkään viittaa Havis Amandan todellisen kuvanveistäjän Ville Vallgrenin elämään tai työhön. 
Esiintyjät.
Wilhelm Valperia näytteli Kalle Juurela. Muissa rooleissa olivat Viktor Klimenko, Vesa-Matti Loiri, Kai Lind, Martti Innanen, Fredi, Ragni Malmstén, Pia Konstantinoff sekä Bosse ja Robert. Selostusääni oli Hugo Ahlbergin. 
Palkinnot.
Ohjelma palkittiin Yleisradion parhaana viihdeohjelmana 1967.
Ohjelman ensiesitys oli Yle TV1:ssä 30.4.1967. Se uusittiin TV2:ssa 27.4.1968 , TV1:ssä 11.6.1988 ja vielä TV1:ssä 19.11.1991.
Eläinkapina

Eläinkapina (Animal Rebellion Finland) on kansainvälisen vapaaehtoisliikkeen Animal Rebellionin Suomen jaosto. Eläinkapina käyttää väkivallatonta suoraa toimintaa luodakseen painetta hallituksille ja yrityksille. Järjestö vaatii, että hallitukset ja yritykset yhdessä kertovat totuuden eläintuotannosta ja kalastusteollisuudesta, niiden tekemistä vääryyksistä eläimiä kohtaan sekä niiden vastuusta ilmastokatastrofin edistämisessä.
Manifesti.
Vaatimukset.
Eläinkapina listaa instagram käyttäjällään kolme tavoitettaan. Samat tavoitteet on listattuna englanniksi Animal Rebellionin kotisivuilla.
Periaatteet.
Eläinkapinan instagram käyttäjällä on lueteltu kymmenen periaatetta. Samat periaattet on listattuna englanniksi Animal Rebellionin kotisivuilla.
Galliumtribromidi

Galliumtribromidi (GaBr3) on galliumin ja bromin muodostama epäorgaaninen molekyyliyhdiste. Yhdistettä voidaan käyttää katalyyttinä orgaanisen kemian synteeseissä.
Ominaisuudet, valmistus ja käyttö.
Huoneenlämpötilassa galliumtribromidi on valkoista kiteistä ainetta. Kiinteänä se on rakenteeltaan dimeeri Ga2Br6 ja sen alkeiskoppi on monokliininen. Kaasufaasissa se esiintyy enimmäkseen dimeerinä, mutta myös monomeerinään. Yhdisteelle tunnetaan useita kidevedellisiä muotoja, joissa kideveden määrä voi olla 1, 2, 2,5, 3, 4, 6 tai 15. Galliumtribromidi on Lewis-happo.
Galliumtribromidia valmistetaan kuumentamalla galliumia bromikaasuvirrassa. Reaktiossa käytetään typpeä suoja- ja kantokaasuna.
2 Ga + 3 Br2 → 2 GaBr3
Yhdistettä käytetään katalyyttinä orgaanisen kemian synteeseissä esimerkiksi alkeenien additioreaktioissa, kondensaatioreaktioissa ja sykloadditioissa.
New Memories (DubVisionin ja Afrojackin kappale)

New Memories on alankomaalaisten DJ-tuottajien DubVisionin ja Afrojackin musiikkikappale. Sen julkaisi Armada Music digitaalisesti ladattavana singlenä 8. joulukuuta 2017. Kappaleen ovat sanoittaneet Afrojack, DubVision ja Faisal Ben Said. Kappaleen musiikkivideo julkaistiin YouTubessa 22. joulukuuta 2017. Video kuvattiin Islannissa.
"New Memories" sai julkaisunsa jälkeen pääosin positiivisen vastaanoton, muun muassa EDM Reviewerin antaessa sille arvosanan 81/100 todeten että "Jos olet DubVisionin fani, tulet varmasti ihastumaan tähän julkaisuun. Melodia on tarttuva sekä romanttinen, ja "New Memories" on kokonaisuudessaan heidän vuoden paras julkaisu". Digital Journal sanoi puolestaan arviossaan että "Kaikessa kokonaisuudessaan DubVision ja Afrojack ovat vaikuttavia heidän uusimmalla kappaleella "New Memories". Se on mahtava hymni uudellevuodelle "2018"." Vaikka kappale oli arvostelumenestys niin se ei ollut kuitenkaan myyntimenestys, sen päästyä listoille ainoastaan Belgiassa.
Back to Life (DubVisionin ja Afrojackin kappale)

Back to Life on alankomaalaisten DJ-tuottajien DubVisionin ja Afrojackin musiikkikappale. Sen julkaisi Armada Music digitaalisesti ladattavana singlenä 16. elokuuta 2019. Kappaleen laulaa Gabriella Chloe Feldmann ja taustalaulut Harlee Jayne, molemmat kreditoimattomina. Afrojackin kertoman mukaan kappale kertoo siitä mitä musiikki merkitsee hänelle ja siitä miten se ei koskaan epäonnistu saamaan sitä tunnetta että on elossa.
"Back to Life" sai pääosin positiivisen vastaanoton musiikkikriitikoilta, muun muassa Digital Journalin todetessa kappaleesta että "Se on ehdottomasti yksi kesän parhaimmista bangereistä, joka pärjää hyvin millä tahansa yöklubilla, tanssilattialla tai elektronisen musiikin festivaalilla." EDM.com totesi kappaleesta että ""Back to Life" löytää varmana tiensä lukuisille DJ-settilistoille ennen kuin kesä on ohi." Vaikka kappale oli arvostelumenestys, se ei ollut kuitenkaan kaupallinen menestys, sen jäätyä vallan pois listoilta.
One Last Time (Alesson ja DubVisionin kappale)

One Last Time on ruotsalaisen DJ-tuottajan Alesson sekä alankomaalaisen DJ-tuottajaduon DubVisionin musiikkikappale. Sen julkaisi Astralwerks digitaalisesti ladattavana singlenä 6. maaliskuuta 2020. "One Last Time" on lajityypiltään progressiivinen house-kappale, jonka sanat kertovat rakkaimman tavoittamisesta viimeisen kerran. Alesso esitti kappaleen ensimmäisen kerran livenä EDC 2019-tapahtumassa, jolloin se oli vielä keskeneräinen. "One Last Time" ei ole päässyt lainkaan listoille.
Viherbarili

Viherbarili ("Barilius gatensis") on seeprakalojen (Danionidae) heimoon kuuluva makean veden kalalaji. Sen kuvasi tieteelle Achille Valenciennes vuonna 1844.
Viherbarili kasvaa yleensä korkeintaan 15 senttimetrin mittaiseksi. Lajia tavataan endeemisenä eli kotoperäisenä Intiasta. Sitä pidetään myös akvaariossa. Kansainvälinen luonnonsuojeluliitto IUCN on luokitellut viherbarilin elinvoimaiseksi lajiksi.
Danionella

Danionella on seeprakalojen heimoon (Danionidae) kuuluva aasialainen kalasuku. Siinä on neljä makean veden lajia:
Raitabarili

Raitabarili ("Barilius shacra") on seeprakalojen (Danionidae) heimoon kuuluva makean veden kalalaji. Sen kuvasi tieteelle Francis Buchanan-Hamilton vuonna 1822.
Raitabarili kasvaa yleensä korkeintaan 14 senttimetrin mittaiseksi. Lajia tavataan Bangladeshista, Intiasta ja Nepalista. Kansainvälinen luonnonsuojeluliitto IUCN on luokitellut raitabarilin elinvoimaiseksi lajiksi.
Neobola stellae

Neobola stellae on seeprakaloihin (Danionidae) heimoon kuuluva makean veden kalalaji. Sen kuvasi tieteelle Edgar Barton Worthington vuonna 1932.
Laji kasvaa yleensä korkeintaan 2,3 senttimetrin mittaiseksi. Sitä tavataan Etiopiasta ja Keniasta. Kansainvälinen luonnonsuojeluliitto IUCN on luokitellut lajin elinvoimaiseksi.
Bharatpur (Rajasthan)

Bharatpur on Intian Rajasthanissa sijaitseva noin 250 000 asukkaan kaupunki, joka toimii samannimisen piirikunnan hallinnollisena keskuksena. Kaupunki perustettiin vuonna 1733, jolloin se toimi Bharatpurin ruhtinaskunnan pääkaupunkina, kunnes se liitettiin Rajasthanin osavaltioon vuonna 1949. Bharatpurin läheisyydessä sijaitsee maharadža Suraj Malin perustama 1700-luvulla perustama metsänhoitoalue, joka toimi seuraavalla vuosisadalla kuninkaallisena metsästysalueena. Metsästyksen lakattua alue muutettiin Keoladeon kansallispuistoksi 1982 ja se sai paikan Unescon maailmanperintöluettelossa 1985.
Vuoden 2011 väestönlaskennan mukaan Bharatpurin väkiluku on 252 342 henkeä. Lukutaitoisten osuus väestöstä on 81 prosenttia. Yleisin uskonto on hindulaisuus, jota tunnustaa 91 prosenttia väestöstä. Toiseksi suurin on islam melkein neljän prosentin kannatuksella.
En luovu susta koskaan

En luovu susta koskaan on Jannika B:n kappale hänen kolmannelta albumiltaan "Toinen nainen". Kappale julkaistiin albumin toisena singlenä 31. toukokuuta 2018. Kappale "En luovu susta koskaan" on myös striimannut kultaa. 
Kappale kertoo siitä, että meillä jokaisella on elämässä tärkeitä ihmisiä, joista on joskus vaan luovuttava ja jatkettava omia polkuja tahoillaan.
Kappale on sijoittunut ainoastaan radiolistalle, jossa sen paras sijoitus on 12. sija.
Jenni Toivoniemi

Jenni Toivoniemi (s. 1978 Vantaa) on helsinkiläinen käsikirjoittaja, kirjailija ja ohjaaja. Toivoniemi on ohjannut useita palkittuja lyhytelokuvia, kuten "Treffit" (2012), joka palkittiin Sundancen elokuvajuhlilla. Hänen ensimmäinen pitkä ohjaustyönsä "Seurapeli" sai maailmanensi-iltansa Göteborgin elokuvafestivaaleilla tammikuussa 2020.
Toivoniemi on kirjoittanut näytelmiä, kuunnelman, elokuvan Korso sekä komediasarjan Paras vuosi ikinä yhdessä Kirsikka Saaren kanssa. Toivoniemi ja Saari ovat kirjoittaneet yhdessä myös elokuussa 2022 ensi-iltaan tulleen lastenelokuvan "Sihja" (ohj. Marja Pyykkö).
Toivoniemellä on parhaan ohjauksen sekä käsikirjoituksen Jussi-ehdokkuus elokuvasta "Tottumiskysymys" yhdessä kuuden muun käsikirjoittaja-ohjaajan kanssa.Toivoniemi sai käsikirjoituksen Jussi-palkinnon "Seurapeli"-elokuvasta 2021.
Jenni Toivoniemi on yksi Tuffi Films -tuotantoyhtiön perustajajäsenistä. Toivoniemen esikoisromaani "Valtakausi", julkaistiin 2022.
Alzen

Alzen on Ranskan kunta. Sen väkiluku oli 260 vuonna 2017. Se sijaitsee Etelä-Ranskassa Ariègen departementissa. Kunnan pormestari on André Rouch.
Jäätelöpuikko

Jäätelöpuikko on tikun ympärille jäädytetty jäätelöannos. Jäätelöpuikkovalikoimissa on usein Pätkiksiä, Ingman-jäätelöitä sekä Magnum-jäätelöitä.
Kushabhau Thakre

Kushabhau Thakre (15. elokuuta 1922 – 28. joulukuuta 2003) oli intialainen poliitikko, joka toimi Intian kansanpuolueen (BJP) puheenjohtajana vuosina 1998–2000. Hän osallistui hindunationalistisen vapaaehtoisjärjestö Rashtriya Swayamsevak Sanghin toimintaan vuodesta 1942 ja oli mukana perustamassa Bharatiya Jana Sangh -puoluetta.
Thakre osallistui Bharatiya Jana Sanghin toiminnan organisoimiseen Madhya Pradeshin osavaltiossa toimimalla järjestösihteerinä vuodesta 1956, jolloin Madhya Pradeshin paikallisosasto perustettiin. Vuonna 1967 hän sai vastuulleen puoluetoiminnan organisoimisen Orissassa ja Gujaratissa. Hänet ylennettiin koko puolueen sihteeriksi 1974. Vuonna 1977 oli Janatan Madhya Pradeshin paikallisosaston puheenjohtaja. Tuolloin hän myös joutui vankilaan Indira Gandhin julistaman poikkeustilan vuoksi. Vapauduttuaan hänet äänestettiin Lok Sabhaan 1979. Hän toimi Intian kansanpuolueessa erinäisissä johtotehtävissä sen perustamisesta alkaen 1980. Tullessaan valituksi puolueensa puheenjohtajaksi Thakre oli puolueensa ulkopuolella melko tuntematon. Poliittisten analyytikoiden mukaan hänen valintansa oli merkki Lal Krishna Advanin johtoasemasta puolueen sisällä. Puheenjohtajakautensa päätyttyä hän ei asettunut ehdolle toiselle kaudelle johtuen heikentyneestä terveydentilastaan.
Pinomäki

Pinomäki on Porissa sijaitseva kylä. Sen postinumero on 28540 ja se sijaitsee noin kuuden kilometrin päässä Porin keskustasta. Kylä on alun perin ollut karjalaitumien hyödyntämää vanhaa vesijättömaata. Pinomäessä sijaitsee muun muassa vanha koulu sekä paikallisen muovinvalmistusfirman toimitilat. Kylän läpi kulkee Lattomereltä Porin keskustaan ajettava linja 99. Linjaa liikennöi Porin Linjat.
Jazno (järvi Pustoškan piirissä)

Jazno () on järvi Luoteis-Venäjällä Pihkovan alueen Pustoškan piirissä.
Maantietoa.
Järvi on 7,9 kilometriä pitkä, 1,6 kilometriä leveä ja sen pinta-ala on 7,7 neliökilometriä eli 770 hehtaaria. Järven keskiosissa esiintyy monia harjuihin viittaavia piirteitä, joiden perusteella voidaan päätellä, että järven pohjalla kulkisi mahdollisesti parikin harjujaksoa järven poikki. Vedenpinnan yläpuolella näkyy harjuista niemi, saaria ja niiden välissä on ilmakuvien mukaan matalikoita. Sekä järven länsi- että itäpää ovat kuin suuria lahtia, joissa järvi kapenee selvästi. Järvellä on 24 saarta, joiden yhteispinta-ala on 64 hehtaaria. Lähes kaikki saaret sijaitsevat järven keskiosassa ja pisin saarista on 870 metriä ja levein 280 metriä. Saaret vaikuttavat autioilta. Ympäristö on pääasiassa metsämaata. Etelärannoilla on rantaan ulottuvia peltomaita ja niittyjä. Järven länsipäässä sijaitsee Kopninon () kylä ja sen vieressä pieni Melnitsa (). Järven keskellä ja sen pohjoisrannalla sijaitsee Anušihan () asuinalue ja etelärannassa Petrašin () kylä. Itäpään rannassa on vielä Krjutšekin () kulmakunta, mutta harjun takana pohjoisessa vaikuttaa vielä Satonkinon () kylä. Krjutšekissa on ilmakuvien perusteella järvessä useita kalankasvattamon rysiä. Etelästä haarautuu valtatieltä M-9 eli E22 pohjoiseen kulkeva tie, joka menee Melnitsan läpi ja ohittaa järven sen länsipuolelta. Se jatkaa matkaa edelleen pohjoiseen siellä sijaitseville pikkukylille.
Luontoarvoja.
Järvessä elää ainakin hauki, ahven, särki, lahna, muikku, säyne, suutari, made, kiiski, sorva, rantanuoliainen, allikkosalakka, mutakala, törö, salakka, pasuri, punasalakka, ruutana, nieriä, simppu ja kymmenpiikki. Järven pohja on siltin sekaista hiekkaa ja sen rannat ovat paikoin kivisiä.
Vesistösuhteita.
Jazno sijaitsee Velikajan valuma-alueella. Sen laskujoki Jaznitsa on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. 
Järven valuma-alueen koko on lähteestä riippuen 67,3 tai 61,6 neliökilometriä . Se on melko suuri, mutta järveen laskee useita ojia. Järven pohjoisrantaan ja sen länsipäässä laskee Orlen () järvestä lyhyt laskuoja. Sen vauma-alueella sijaitsevat todennäköisesti myös järvet Sitno () ja Lešenskoje (), joita yhdistää oja. Toisaalta, ne voivat kuulua pohjoisrantaan laskevalle Rubeženkaojalle (), joka virtaa näiden lähellä. Etelärantaan laskee seitsemän ojaa, joiden valuma-alueille kuuluu kolme pientä järveä tai lampea. Järven laskujoki Jaznits alkaa sen länsipään pohjoisesta lahdesta. Se yhtyy Velikajaan jo 1,3 kilometrin päässä. Matkalla Velikajaan jokeen yhtyy oikealta sen sivuoja Tšernaja (), joka alkaa Borodinon () järvestä.
Tinni Wikström

Tiina Reetta ”Tinni” Wikström (s. 25. marraskuuta 1988 Vantaa) on suomalainen radio- ja televisiojuontaja. Wikström juonsi vuoden 2022 loppuun saakka arki-iltapäivisin Radio Suomipopilla Juuso Mäkilähteen kanssa "Juuso ja Tinni Show’ta". Vuodesta 2023 alkaen hän on ollut mukana uudessa "Aamulypsyssä" Juuso Mäkilähteen ja Tuukka Ritokosken kanssa.
Radioura.
Tinni Wikström aloitti 2013 Nelonen Median Loop-radiokanavan juontajana. Hän siirtyi vuonna 2017 Juuso Mäkilähteen kanssa juontamaan Radio Suomipopilla "Juuso ja Tinni Show’ta".
Televisioura.
Wikström on ollut The Voice of Finlandissa backstage-juontaja vuonna 2016–2017. Juuso Mäkilähde osallistutti Wikströmin "Napakymppiin", mistä Wikström sai kuulla suorassa radiolähetyksessä. Lisäksi hänet tunnetaan "Paasosen polttaritoimisto" -ohjelmasta vuodelta 2020. Wikström juonsi vuoden 2021 "Big Brother Suomi VIP" -ohjelmaa yhdessä Anni Hautalan ja Kimmo Vehviläisen kanssa.
Rain on Me

Rain on Me on yhdysvaltalaisartistien Lady Gagan ja Ariana Granden musiikkikappale. Sen julkaisi Interscope Records Gagan kuudennen, "Chromatica"-studioalbumin toisena singlenä 22. toukokuuta 2020. Kappaleen ovat sanoittaneet Gaga, Grande, Alexander Ridha, Nija Charles, Rami Yacoub, Michael Tucker, Martin Bresso ja Matthew Burns, joista Tucker ja Burns myös tuottivat sen. ”Rain on Me” on lajityypiltään ”ylätempoinen” tanssipop, disko ja house kappale, johon on otettu elementtejä myös French housesta.
Kappaleen musiikkivideon ohjasi Robert Rodriguez ja se julkaistiin singlen julkaisupäivänä. ”Rain on Me” sai julkaisunsa jälkeen pääosin positiivisen vastaanoton musiikkikriitikoilta, jotka kehuivat sen melodiaa ja tarttuvuutta.
Kappale voitti parhaan pop-duon/ryhmäesityksen Grammy-palkinnon vuonna 2021.
Renée Richards

Renée Richards (s. 19. elokuuta 1934) on yhdysvaltalainen silmälääkäri ja entinen tennispelaaja, joka menestyi ammattilaistasolla 1970-luvulla. Hänet tunnetaan yhtenä ensimmäisistä transsukupuolisista urheilijoista. Richards oli alun perin Richard Raskind -niminen mies, jonka sukupuoli korjattiin kirurgisesti naiseksi vuonna 1975. 
Raskind oli jo nuoruudessaan taitava baseballin ja tenniksen pelaaja. Hän valmistui lääkäriksi vuonna 1959 ja erikoistui silmäkirurgiksi. Raskind liittyi vuonna 1963 Yhdysvaltojen laivastoon, jossa hän täydensi opintojaan. 
Raskind menestyi ennen sukupuolenkorjaustaan tenniksen miesten amatöörisarjoissa Yhdysvalloissa. Renée Richardsiksi nimensä muuttaneena hän osallistui vuosi leikkauksensa jälkeen La Jollan isoon amatööriturnaukseen, jossa hän pelasi voitokkaasti muita naisia vastaan ja aiheutti valtavan kohun mediassa. Richards alkoi tämän jälkeen tähdätä myös ammattilaiskisoihin. Siirtymistä hidasti kiivaana käynyt keskustelu siitä, kuuluuko Richards naisten kilpailuihin. Richards ei suostunut Yhdysvaltojen tennisliiton vaatimaan kromosomitestiin, mutta vuonna 1977 hän voitti valituksensa oikeudessa ja sai pelioikeuden Yhdysvaltain avoimeen tennisturnaukseen US Openiin. 
Richards lopetti ammattilaisuransa pelaajana 47-vuotiaana vuonna 1981. Tämän jälkeen hän valmensi tšekkoslovakialaislähtöistä yhdysvaltalaista naistenniksen kärkipelaajaa Martina Navrátilováa.
Cersei Lannister

Cersei Lannister on kuvitteellinen hahmo yhdysvaltalaiskirjailija George R. R. Martinin kirjasarjassa "Tulen ja jään laulu" sekä sen pohjalta tehdyssä televisiosarjassa "Game of Thrones", jossa häntä näyttelee Lena Headey. Cersei on yksi tarinan päähenkilöistä, vaikka hänet kuvataan antagonistina sen alussa. Kirjasarjan neljännessä osassa "Korppien kestit" tapahtumia seurataan ensimmäistä kertaa myös Cersein näkökulmasta.
Cersei kuuluu Lannisterien sukuun. Hän on Casterlynkallion lordin Tywin Lannisterin ja tämän edesmenneen vaimon Joanna Lannisterin tytär. Jaime Lannister ja Tyrion Lannister ovat hänen veljiään. Sekä kirja- että televisiosarjan alussa Cersei on naimisissa Westerosin kuninkaan Robert Baratheonin kanssa. Heidän avioliittonsa solmittiin sen jälkeen, kun Robert nousi kuninkaaksi Cersein isän avulla. Heillä on kolme lasta: Joffrey Baratheon, Myrcella Baratheon ja Tommen Baratheon. Cersein ja Robertin avioliitto on rakkaudeton, mutta hänellä on insestinen suhde kaksoisveljensä Jaimen kanssa. Toista veljeään Tyrionia hän kuitenkin inhoaa.
Cersei kuvataan kauniina ja älykkäänä hahmona, joka ei kaihda kyseenalaisiakaan keinoja ajaessaan omaa etuaan. Omiin lapsiinsa hän kuitenkin suhtautuu äärimmäisen rakastavasti, eikä näe näiden huonoja puolia. Cersei on sisaruksistaan kunnianhimoisin, mutta hänellä on sukupuolensa takia vaikeuksia saada haluamaansa valtaa.
Mino (Gifu)

Mino () on Japanin kaupunki Honshūn saarella Chūbun tai Tōkain alueella Gifun prefektuurissa. Se sijaitsee sisämaassa prefektuurin eteläosassa Nagarajoen varrella. Kaupungin keskustasta ylävirtaan Nagarajokeen liittyy sen sivujoki Itadori. Minossa on 20 357 asukasta (maaliskuussa 2020) ja sen pinta-ala on 117,01 neliökilometriä.
Minon seutu tunnetaan etenkin "Mino-washin" eli Minon japaninpaperin valmistuksesta. Minon kaupunki kehittyi 1600-luvun alusta lähtien jokisatamana, japaninpaperin kauppapaikkana ja linnanaluskaupunkina Kanamori-klaanin hallinnassa. Se tunnettiin alun perin nimellä "Kōzuchi", kunnes se vaihtoi nimensä Minoksi paperilaadun mukaan vuonna 1911. Kaupunkioikeudet Minolle myönnettiin laajan kuntaliitoksen yhteydessä vuonna 1954. Warabin alueen paperinvalmistustaito on lisätty valtion merkittävän aineettoman kulttuuriperinnön luetteloon ja vuonna 2014 myös Unescon aineettoman kulttuuriperinnön luetteloon. Paperinvalmistuksen lisäksi Minoon on syntynyt muun muassa terien valmistusta ja koneteollisuutta.
Minon historiallinen vanhakaupunki, jonka talot on varustettu valkoisin "udatsu"-palomuurein, on suojeltu. Se on suosittu vierailukohde, jossa järjestetään vuosittain Minon japaninpaperiin keskittynyt taidefestivaali. Vanhassakaupungissa sijaitseva Osaka-suvun historiallinen asuintalo on valittu yhdeksi Japanin tärkeän kulttuuriomaisuuden kohteista. Kaupunki tunnetaan myös Oyada-jinjan šintolaisen pyhäkön "Hinkoko-matsuri"-festivaalista. Minoa palvelee Nagaragawa-rautatien Etsumi-nan-linja.
Kiinan tasavallan asevoimat

Kiinan tasavallan kansalliset asevoimat () on Kiinan tasavallan, eli Taiwanin, valtiolliset asevoimat. Se koostuu kuudesta puolustushaarasta, joista suurin on Kiinan tasavallan armeija.
Historia.
Kiinan tasavallan paetessa Taiwanille suurin osa Kiinan laivastosta ja ilmavoimista siirtyi sen mukana, mikä osaltaan vaikeutti Mao Zedongin pyrkimyksiä valloittaa saari ja tukahduttaa Tšiang Kai-šekin johtama vastarinta lopullisesti.
Alkujaan armeija oli kuomintangin puolisotilaallinen yksikkö ja toimi nimellä Kansallinen vallankumousarmeija. Asevoimien kansallistaminen alkoi 1940-luvun lopulla, jolloin kenraali Sun Li-jen alkoi uudistamaan armeijaa. Vuonna 1949 Tšiang julisti poikkeustilan koko Taiwanin alueelle, mikä muutti Kiinan tasavallan käytännössä sotilasdiktatuuriksi. Poikkeustila loppui vuonna 1987. Tuona aikana Yhdysvallat mm. aloitti sotilasyhteistyön Taiwanin kanssa.
Asevoimien rooli on perinteisesti ollut puhtaasti sotilaallinen, mutta vuodesta 2009 lähtien asevoimat on osallistunut myös luonnonkatastrofien raivaustöihin ja väestön pelastustehtäviin. Tähän ryhdyttiin sen jälkeen, kun asevoimat sai laajaa kritiikkiä Morakot-taifuunin iskettyä saarelle vuonna 2009.
Taiwan lakkautti yleisen asevelvollisuuden vuonna 2016 ja viimeiset kutsunnat pidettiin seuraavana vuonna. Asevelvollisuus on sittemmin palautettu, ja vuonna 2022 sen pituudeksi määrättiin yksi vuosi.
Nykyään.
Nykyään Kiinan tasavallan perustuslaki kieltää asevoimien käytön jonkun yksittäisen puolueen tai yksilön poliittisiin tarkoituksiin. Asevoimien aktiivisessa palveluksessa olevat sotilaat eivät myöskään saa toimia siviiliviroissa.
Taiwanin armeijan koko on noin 170 000 sotilasta, mikä on saman verran kuin esimerkiksi Saksassa. Reservin koko noin 700 000 henkilöä. Vuonna 2020 asevoimien budjetti oli 13,1 miljardia dollaria. Tämä on arviolta hieman yli 2 % maan BKT:sta. 
Lokakuussa 2021 kävi ilmi, että Yhdysvaltain erikoisjoukkojen noin 20 sotilaan osasto oli harjoitellut useita kuukausia Taiwanissa paikallisen armeijan kanssa. Taiwanin puolustusministeri ei aluksi kommentoinut asiaa, mutta Pentagonin mukaan yhteisharjoitus oli linjassa USA:n politiikan kanssa ottaen huomioon Kiinan kansan vapautusarmeijan luoman uhan Taiwanin demokratialle. Kuun lopulla Tsai Ing-wen sanoi CNN:n haastattelussa, että Kiinan uhka kasvaa päivä päivältä, mutta sanoi myös uskovansa siihen, että USA tulisi Taiwanin avuksi. Hän myös myönsi, että yhdysvaltalaiset harjoittelevat yhdessä taiwanilaisten kanssa, mutta sanoi, että määrät ovat pieniä.
Mertsi

Mertsi on Suomessa käytetty etunimi, joka yleensä on miehennimi.
Mertsi-nimi tunnetaan kuuluisasta "Genoveva"-tarinasta. Sen ensimmäinen suomenkielinen painos julkaistiin vuonna 1847. Legendan mukaan Genoveva oli 700-luvulla elänyt Brabantin herttuatar, joka piiloutui vuosikausiksi metsään välttääkseen kuolemanrangaistuksen. Herttuattaren pojan nimi oli alun perin "Smertsi", mutta vuoden 1934 painoksessa häntä kutsuttiin "Mertsiksi".
Mertsi voi olla myös Meerin kutsumamuoto. Virallisena naisen etunimenä Mertsi on kuitenkin harvinainen. Digi- ja väestötietoviraston mukaan tämännimisiä naisia on toukokuuhun 2020 mennessä tilastoitu Suomessa vähemmän kuin 25. Mertsi-nimisiä miehiä on ollut huomattavasti enemmän: yli 600.
Mertsillä ei ole nimipäivää almanakassa.
Pierre Marie Gallois

Pierre Marie Gallois (29. kesäkuuta 1911 – 24. elokuuta 2010) oli ranskalainen sotilas ja geopoliitikko. Gallois syntyi ranskalaisille vanhemmille Torinossa, Italiassa ja kuoli Pariisissa, Ranskassa. Hän tuli tunnetuksi Ranskan ydinpommin isänä eli nimellä "Père de la Bombe A", vaikka olikin sotilas ja prikaatikenraali sotilasarvoltaan.
Pierre Gallois toimi esimiestehtävissä Charles de Gaullen ollessa Ranskan presidenttinä. Gallois vastasi muun muassa Gerboise Bleue -ydinkokeesta Algeriassa vuonna 1960. Tuolloin Ranska kävi siellä siirtomaasotaa. Galloisin vastuulla oli myös "Force de Frappe"n eli Ranskan ydiniskuvoimien kehittäminen.
Pierre Gallois palveli toisen maailmansodan aikaan Kuninkaallisissa ilmavoimissa ja lensi Handley Page Halifax -pommikoneita vuodesta 1943. Hän oli avioliitossa Francoise -vaimon kanssa. Hänellä oli kolme poikaa.
Mikael Forsby

Mikael Forsby (s. 5. toukokuuta 1984) on suomalainen kosketinsoittaja, tuottaja ja yrittäjä.
Ura.
Mikaelin ura alkoi Rion-taiteilijanimellä, kun hän opiskeli Pirkanmaan ammattikorkeakoulussa musiikkituotantoa. Samoihin aikoihin hän oli mukana perustamassa Dacia-yhtyettä ja lisäksi julkaisi Mikseri.netissä joitakin biittejä.
Nykyään Mikael toimii kosketinsoittajana ja biisintekijänä Portion Boys -yhtyeessä. Omien projektiensa lisäksi Mikael on tehnyt kappaleita myös muille artisteille ja yhtyeille, esim. Eini ja Movetron. 
Mikael on toiminut myös Movetronissa keikkamuusikkona.
Mikael on mukana pyörittämässä Saumaa Records -levymerkkiä, ja työskentelee Oulussa omassa kotistudiossaan. Mikael osallistui Tähdet tähdet -ohjelman 7. tuotantokaudelle syksyllä 2022. Ohjelma esitettiin televisiossa keväällä 2023.
Midnight Empire

Midnight Empire on One Desiren toinen studioalbumi, joka julkaistiin 22. toukokuuta 2020.
Donna (nimi)

Donna on naisen etunimi. Se tarkoittaa italiassa ’naista’ tai ’rouvaa’. Nimi on lyhentymä etunimestä Madonna, jossa alkuosan merkitys on ’minun’. Madonna-nimitys viittaa Neitsyt Mariaan.
Digi- ja väestötietoviraston mukaan Donna on joulukuuhun 2024 mennessä ollut Suomessa virallisena etunimenä noin 150–160 naisella. Nimeä ei ole otettu almanakkaan, mutta se on päässyt mukaan koirien (12. tammikuuta), kissojen (8. helmikuuta) ja hevosten (8. helmikuuta) nimipäiväluetteloihin.
Bangaru Laxman

Bangaru Laxman (17. maaliskuuta 1939 – 1. maaliskuuta 2014) oli intialainen poliitikko, joka toimi Intian kansanpuolueen (BJP) puheenjohtajana vuosina 2000–2001. Hän edusti Gujaratin osavaltiota Rajya Sabhassa vuosina 1996–2002. Vuonna 1999 hän toimi valtioministerinä Atal Bihari Vajpayeen hallituksessa.
Laxman syntyi dalitperheeseen vuonna 1939. Hän aloitti yhteiskunnallisen toimintansa liittymällä hindunationalistisen Rashtriya Swayamsevak Sangh (RSS) -vapaaehtoisjärjestön jäseneksi. Hän liittyi Bharatiya Jana Sangh -puolueeseen vuonna 1969. Vuonna 1980 perustetussa Intian kansanpuolueessa hän toimi alusta alkaen Andhra Pradeshin paikallisosaston johtotehtävissä. Hän oli BJP:n Andhra Pradeshin paikallisosaston pääsihteeri vuoteen 1985, jolloin hänet ylennettiin johtamaan puolueen toimintaa osavaltiossaan. Hän toimi Andhra Pradeshin osavaltioparlamentin ylähuoneessa lainsäätäjänä 1985–1986. Tultuaan valituksi BJP:n puheenjohtajaksi, vuonna 2000, hän oli puolueensa ensimmäinen alhaiskastinen ja etelä-intialainen puheenjohtaja. Puoluelähteiden mukaan Atal Bihari Vajpayee edisti hänen valintaansa, jotta puolue voisi laajentua helpommin Etelä-Intian ja alhaiskastisten yhteisöjen keskuuteen. RSS-yhteyksistään huolimatta häntä pidettiin puolueensa maltillisen siiven edustajana. Hänen kautensa puheenjohtajana päättyi seuraavana vuonna, kun Tehelka-uutissivusto tarjosi hänelle lahjuksia olemattoman aseyrityksen nimissä. Tehelkan julkaisemat nauhoitteet johtivat korruptiokohuun, minkä seurauksena Laxman päätti irtisanoutua tehtävistään.
Lintulaakson koulu

Lintulaakson koulu on Espoon Suur-Leppävaaran Lintuvaaran kaupunginosassa sijaitseva noin 550 oppilaan suomenkielinen alakoulu (luokka-asteet 0–6).
Bruttopinta-alaltaan 6 200 neliömetrin laajuinen koulurakennus (2003) on arkkitehti Kari Palasteen suunnittelema. Koulun piha-alueiden liikunta- ja leikkimahdollisuuksia on kiitetty. Opetusalan ammattijärjestö OAJ on nimennyt koulun Vuoden kouluksi (2016).
Kankaan perhe

 Kankaan perhe on suomalainen televisio-ohjelma, joka kertoo seitsenlapsisesta musikaalisesta perheestä Multialla, Keski-Suomessa. Perheen isä, Olavi Kangas (1927–2016), oli tätä elokuvaa tehtäessä kansakoulun opettaja, kyläkoulun johtaja ja maanviljelijä. Hän on tehnyt mittavan työn multialaisen kulttuurin elvyttämiseksi ja säilyttämiseksi kouluttajana, säveltäjänä, muusikkona, laulajana ja kuoronjohtajana. Hän soitti kannelta, hanuria ja urkuharmonia. Olavi Kangas on ollut vuosikausia Multian kunnanvaltuustossa ja työskennellyt sen eri lautakunnissa. Ohjelman teon aikaan, vuonna 1975, hän oli lisäksi Multian työväenyhdistyksen puheenjohtaja. Perheen äiti, Mirja-Liisa Kangas (1931–2013), huolehti seitsemästä lapsestaan ja talon puutarhasta ja karjasta. Hän toimi aktiivisesti Multian kulttuurielämässä. Ohjelmaa kuvattaessa hän lauloi Multian kirkkokuorossa. 
Musiikkipitoisessa henkilökuvassa seurataan perheen elämää, musiikkiharrastusta ja esiintymisiä. Ohjelmaa varten perheen lapset lauloivat isänsä sävellyksiä sekä muun muassa Toivo Kuulan "Iltatunnelman" ja Marc-Antoine Charpentierin "Kun rakkaus voittaa" (Te Deum D-duuri H.146, 1. osa).
Musikaaliset lapset.
 Kaikki lapset ovat musikaalisia ja kaikki laulavat Kankaan perhekuorossa. Vuonna 1975 19-vuotias Kerttu soitti alttoviulua, 17-vuotias Maija harrasti laulua, 15-vuotias Helvi omistautui kitaran ja viulun soitolle, 14-vuotias Liisa ja 8-vuotias Minna soittivat viulua ja 12-vuotias Anna-Liisa alttoviulua. Perheen ainoa poika, Kalle 13, opiskeli sellonsoittoa. Myöhemmin Minna Kankaasta on tullut merkittävä viulisti, joka on soittanut lukuisissa huippuorkestereissa, muun muassa Oopperaorkesterissa, Avantissa ja Suomalaisessa barokkiorkesterissa. Anna-Leena on ollut Keski-Pohjanmaan kamariorkesterin vakituinen alttoviulisti, ja Kalle Kangas on sellistinä ja sellotaiteen lehtorina aktiivisesti mukana Jyväskylän ja Keski-Suomen musiikkielämässä.
Isovanhemmat.
Samassa talossa, Multian Mäenperässä televisio-ohjelman kuvausten aikaan asui kaikkiaan 11 henkeä. Ruokakuntaan kuuluivat myös Mirja-Liisan vanhemmat Liisa ja Eino Ahola. Lapset muuttivatkin kesäisin piha-aittaan nukkumaan.
Ohjelman tekijät.
"Kankaan perhe" -ohjelman käsikirjoittivat Arja ja Erkki Pohjanheimo. Värifilmille kuvatun ohjelman ohjaaja on Erkki Pohjanheimo, kuvaaja Raimo Heikkonen ja äänittäjä Kari Hakala 
Lähetykset.
"Kankaan perheen" ensiesitys Yle TV1:ssä oli 18.10.1975, ja se uusittiin 20.5.1978. Ohjelman kesto on 40’56”.
"Kankaan perhe – The Kangas Family" meni myös Ylen kansainväliseen myyntiin, se oli esillä Montreux’n Kultaisen Ruusun festivaalilla 1976, ja elokuva esitettiin Gosteleradiossa, Neuvostoliiton televisiossa, Suomen itsenäisyyspäivänä 1976. 
Lähteet.
Paul von Hoensbroech

Paul von Hoensbroech, salanimi: Botho von Rheinfelden (29. kesäkuuta 1852 Schloss Haag, Geldern – 29. elokuuta 1923 Berliini, Saksa) kreivi, oli uskontopoliittinen alankomaalainen kirjailija, joka 1893 luopui katolisuudesta ja jesuiittain veljeskunnasta. Hän kääntyi 1895 evankeliseen uskoon ja esiintyi sittemmin katolisuuden vastustajana. Hänen tärkeimmät teoksensa ovat "Mein Austritt aus dem Jesuitorden" (1893) ja "Der Ultramontanismus" (1897)
Hoensbroech opiskeli teologiaa ja oikeustieteitä.
Jan Hendrik Hofmeyr

Jan Hendrik Hofmeyr (1845–1909) oli eteläafrikkalainen poliitikko. Hänet valittiin 1879 Kapmaan eduskuntaan, ja sen jälkeen hän oli afrikanderi-puolueen vaikutusvaltaisimpia johtajia. Hän oli 1881 jonkin aikaa ministerinä mutta kieltäytyi sittemmin hallituksen jäsenyydestä samalla kun hän kuitenkin vaikutusvaltansa avulla perusti ja lakkautti ministeriöitä. Hän osallistui 1887 Lontoon ja 1894 Ottawan siirtomaakonferensseihin. Vaikka Hofmeyr ajoi Etelä-Afrikassa hollantilais-kansallisia etuja, hän tuki kuitenkin samalla Britannian valtaa. Ennen vuoden 1899 buurisodan syttymistä hän taivutteli Transvaalin hallitusta myönnytyksiin. Vuonna 1902 hän sai afrikanderi-liiton uudistetuksi laajemmalla pohjalla. Hän kuoli 1909.